# **Prosjektbeskrivelse for Ung Global Sør-Amerika**

# **skoleåret 2025-26**



**Skoleåret 2025-26 samler vi inn penger til Misjonssambandets arbeid i Sør-Amerika, med et spesielt fokus på Peru.**

Misjonssambandet satser i samarbeid med kirken i Peru stort på barne- og ungdomsarbeid. Leirarbeid, ungdomsgrupper, barneskoler og barnehager er viktige satsingsområder.

**Pengene som blir samlet inn skoleåret 2025-26 går blant annet til:**

**Utvikling av trosopplæringsressurser**

Det jobbes aktivt med utvikling og tilgjengeliggjøring av godt materiell for søndagsskoler, barneklubber og tenåringsgrupper. Det har dessuten blitt utviklet en læreplan med materiell for kristendomsfaget på de fleste skolene som har tilknytning til de lutherske kirkene.

**Familiearbeid**

Familievold og overgrep er en stor utfordring i det peruanske samfunnet. Misjonssambandet har derfor støttet familieprosjekter i Peru i mange år. Gjennom disse prosjektene, har vi fått være med på å forandre samfunnet innenfra. Nå er prosjektperiodene over, og lokalkirkene har fått redskaper til å ta arbeidet videre. Misjonssambandet følger opp arbeidet i lokalmenighetene, med konflikthåndtering, verdiundervisning og ekteskapskurs, og er en pådriver for det diakolale arbeidet i menighetene.

**Leirarbeid**

I 2010 gikk de innsamlede pengene fra Barnas misjonsprosjekt til byggingen av et leirsted ved stillehavskysten i Peru. For ti år siden, samlet vi inn penger til vedlikehold av leirstedet. Det arrangeres fremdeles leirer her. Menighetene i Peru er ofte små, og leirarbeid er derfor viktig for at barn, og spesielt ungdommene, skal få erfare at det er flere som tror på Jesus. Leirene er populære, og når også ikke-kristne barn og unge.

*Gavene gitt til ungGlobal vil gå til alt Misjonssambandets arbeid i Sør-Amerika. Når vi samler inn penger til ungGlobal dette året, vil:*

* Flere barn i Peru blir bedre kjent med Jesus
* Flere barn i Peru få en god og trygg skolegang
* Flere barn og unge få en bedre hverdag hjemme